Europa-debatten druknede og blev til en sen genudsendelse, da valget kom
Et dominerende folketingsvalg, mangel på "kendis-kandidater" og fraværet af en folkeafstemning som i 2014 kan føre til en lav dansk valgdeltagelse på under 50 pct. ved søndagens EU-valg, vurderer eksperter.
Flere spidskandidater og en række eksperter mener, at søndagens valg til Europa-Parlamentet er druknet i folketingsvalget. Foto: Philip Davali/Ritzau Scanpix
En genudsendelse sent om aftenen på TV 2 af en debat mellem de 10 spidskandidater ved søndagens valg til Europa-Parlamentet.
Den prioritering på TV 2's hovedkanal er ifølge flere spidskandidater ved EU-valget et helt konkret eksempel på, hvordan parlamentsvalget er druknet og blevet overskygget, fordi statsminister Lars Løkke Rasmussen (V) besluttede at udskrive folketingsvalget til afholdelse den 5. juni – blot 10 dage efter det europæiske valg.